Drelli koduklubi sai teist päeva järjest Raptorsist jagu
Eesti korvpallikoondislase Henri Drelli koduklubi Windy City Bulls alistas NBA tütarliigas ehk G-liigas kodusaalis teist päeva järjest Raptors 905, sel korral võeti võit numbritega 108:103.
Bulls võitis avapoolaja 51:48 ja pääses kolmandal veerandil vahepeal 15 punktiga ette, kuid viimasele veerandajale mindi viiepunktilises eduseisus ja seda edu suudeti ka lõpuni hoida.
Drell panustas sel korral viie punkti ja kolme lauapalliga. Bullsi parim oli Carlik Jones 27 punktiga, lisaks võttis ta kuus lauapalli ja andis kuus korvisöötu. Aaron Wheeler panustas 17 punkti ja viie lauapalliga, Jeremy Pargo lisas 16 punkti ja võttis kuus lauapalli.
Raptorsi resultatiivseim oli Ron Harper Jr. 23 punktiga, lisaks võttis ta üheksa lauapalli ja andis kaheksa resultatiivset söötu.
Windy City Bulls (10-11) tõusis idakonverentsis üheksandaks, Raptors 905 (9-10) langes kümnendaks.
Järgmisena võõrustab Windy City Bulls pühapäeval Westchester Knicksi.
Toimetaja: Maarja Värv